Våler kirke (1806-2009)

**Våler kirke** var en korskirke i Våler kommune, Innlandet fylke, som ble vigslet den 26. juni 1806.. Kirken ble natt til fredag 29. mai 2009 totalskadet i brann. Nye Våler kirke ble innviet pinsen 2015.

Byggverket var i tømmer og hadde 400 plasser.

Døpefonten av gotlandsk kleberstein fra før 1180 og altertavlen med årstall 1697 kom fra den opprinnelige stavkirken på stedet og ble reddet. Et gravkapell ved kirken ble ikke skadd i brannen, og det ble heller ikke den fredete kirkestuen.

Adkomst til stedet er via fylkesvei 508 og fylkesvei 496/.

## Bygningen
Kirken var oppført i laftet tømmer og kledd med panel både ute og innvendig. Opprinnelig var kirken upanelt både ut- og innvendig, utvendig var den rødmalt og innvendig var det blåmarmorerte dør- og vinduskarmer. Den hadde tårn ved den vestre korsarmen. Hovedinngangen gikk gjennom tårnfoten. Kirken hadde tre galleri.

## Inventar
Prekestolen var laget i 1916 av O.Foss fra Våler og var en del av et prekestolalter der den var plassert over alteret og altertavlen.

Altertavlen var plassert i en nisje over alteret og hadde som motiv korsfestelsen. Døpefonten er av kleberstein var fra rundt 1150. Kirken hadde to kirkeklokker, den ene flyttet fra stavkirken. Den hadde også en ornamentkiste fra 1690 og et kirkeskip fra før reformasjonen.

## Historie
Våler kirke er nevnt i skriftlige kilder fra 1600-tallet som en forfallen stavkirke kalt *Mariakirken*. Kirken ble satt istand og sto til 1805 da den igjen var forfallen og for liten. Da ble det bygget en korskirke i tre, og stavkirken ble revet. Korskirken ble bygget et stykke fra det gamle kirkestedet. Den nye kirken ble vigslet 26. juni 1806 av biskop Frederik Julius Bech. På det gamle kirkestedet er det satt opp et minnesmerke. Fra stavkirken ble en døpefont i kleberstein og altertavlen flyttet til korskirken. Døpefonten er datert til omkring 1150. Den er laget i kleberstein på Gotland. Altertavlen er datert 1697.

### Sagn
Det har vært kirke i Våler siden middelalderen. Ifølge et sagn reiste Olav Haraldson gjennom Solør i 1022 og kristnet da bygden. Han stoppet ved det som senere ble hetende Olavskilden og skjøt en pil, og der pilen landet skulle det bygges en kirke for bygden. Pilen  landet på en rydning med hauger av kvister og røtter (en *vål*) ved Glomma og der reiste de en kirke. Stedet kalles *Lisbettangen*. Da kommunen laget kommunevåpen i 1987, valgte de Olavspilen som motiv med bakgrunn i sagnet.

## Brannen

Kirken hadde fått montert brannvarslingsanlegg, og alarmen gikk til brannvesenet i Våler kl. 02:24, 29. mai 2009. Brannvesenet var på stedet 10 minutter senere, og fikk etter hvert også assistanse fra Elverum og Åsnes. Ved 4-tiden trodde de at de skulle klare å redde bygningen, men store mengder branngasser gjorde at brannen tok overhånd en stund etterpå og til slutt raste både taket og tårnet. En del uerstattelige gjenstander ble reddet ut av den brennende kirken, blant annet den gamle altertavlen som var flyttet over fra Mariakirken. Den nyere hovedaltertavlen gikk derimot med i brannen. Kripos kom til brannstedet og konkluderte etter noen timers arbeid at brannen var påsatt utenfor døra til sakristiet.

## Referanser


## Litteratur
* 
* 
* 

## Eksterne lenker
* Våler kirkelige fellesråd om kirken fra 1806
* Våler kirkelige fellesråd om Mariakirken
* Kart fra 1979 som viser kirkesteder og sognegrenser, Universitetet i Bergen
* Hedmarks sognehistorikk hos Arkivverket
* Skannede kirkebøker hos Arkivverket
*  Kirker i Norge  (*Kirchen in Norwegen*)
*